A BIZOTTSÁG 2103/2004/EK RENDELETE
(2004. december 9.)
a nyugati vizeken és a Balti-tengeren folytatott egyes halászati tevékenységekre vonatkozó adatok továbbításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 22. cikke (3) bekezdésére,
mivel:
(1)
A bizonyos halászati területekre és halászati tevékenységekre vonatkozó éves halászati erőkifejtés felső határait a 2004. július 19-i 1415/2004/EK tanácsi rendelet (2) írja elő, amint arról az egyes közösségi halászati területekre és erőforrásokra vonatkozó halászati erőkifejtések irányításáról, a 2847/93/EGK rendelet módosításáról, valamint a 685/95/EK és a 2027/95/EK rendelet hatályon kívül helyezéséről szóló, 2003. november 4-i 1954/2003/EK tanácsi rendelet (3) 11. cikkének (2) bekezdése rendelkezik.
(2)
Az egyes közösségi halászati területekre és erőforrásokra vonatkozó halászati erőkifejtésről szóló nyilatkozatról szóló, 1998. szeptember 30-i 2092/98/EK bizottsági rendelet (4) a nyugati vizekre vonatkozóan már nincs összhangban az 1954/2003/EK valamint az 1415/2004/EK rendelettel. Ezért szükséges újból meghatározni a nyugati vizekre vonatkozó halászati erőkifejtési nyilatkozatokkal kapcsolatos kötelezettségeket.
(3)
A Balti-tengerre vonatkozó halászati erőkifejtésről szóló nyilatkozatokkal kapcsolatos jelenlegi kötelezettségek a 2092/98/EK rendeletben szabályozottaknak megfelelően érvényben maradnak.
(4)
A végrehajtandó módosítások száma és jelentősége miatt, valamint tekintettel a nyugati vizekre vonatkozó új kötelezettségek és a Balti-tengerre vonatkozó jelenlegi kötelezettségek közötti összhangra, a 2092/98/EK rendelet hatályát veszti.
(5)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
I. FEJEZET
NYUGATI VIZEK
1. cikk
A különleges halászati engedéllyel rendelkező hajók jegyzéke
(1) A tagállamoknak e rendelet hatálybalépésétől számított 30 napon belül továbbítaniuk kell a Bizottság számára az 1954/2003/EK rendelet 7. cikkében hivatkozott hajók jegyzékének aktualizált változatát az e rendelet I. mellékletében előírt jelentési formátum alkalmazásával.
(2) Az 1954/2003/EK rendelet 10. cikkének (2) bekezdésével és a 2847/93/EGK rendelet (5) 19. cikkének f) pontjával összhangban, az I. mellékletben található információ módosításait naponta kell a Bizottság felé jelenteni oly módon, hogy amikor az 1954/2003/EK rendelet 8. cikkének (3) bekezdése alapján kibocsátanak vagy visszavonnak egy különleges halászati engedélyt, a teljes, frissített I. mellékletet meg kell a Bizottság számára küldeni.
2. cikk
Halászati erőkifejtés
(1) A tagállamoknak az 1. cikkben hivatkozott hajók általi, előző havi halászati erőkifejtésről összesített adatokat kell továbbítaniuk a Bizottság számára minden hónap 15-e előtt, az e rendelet II. mellékletében előírt jelentési formátum alkalmazásával.
(2) Az első halászati erőkifejtésről szóló nyilatkozatra vonatkozóan a hivatkozási időszak 2004. január 1-jén kezdődik.
II. FEJEZET
A BALTI-TENGER
3. cikk
A különleges halászati engedéllyel rendelkező hajók jegyzéke
(1) A tagállamoknak továbbítaniuk kell a Bizottság számára a 779/97/EK rendelet 2. cikkében hivatkozott hajók jegyzékét az e rendelet III. mellékletében előírt jelentési formátum alkalmazásával.
(2) A hajók jegyzékének változásait ugyanennek a jelentési formátumnak az alkalmazásával jelenteni kell a Bizottság számára, legkésőbb négy munkanappal a hajóknak a halászati területre történő belépése előtt.
4. cikk
Halászati erőkifejtés
A tagállamoknak továbbítaniuk kell a Bizottság számára a 2847/93/EGK rendelet 19i. cikkének második és harmadik francia bekezdésében hivatkozott összesített adatokat a halászati erőkifejtésről, e rendelet IV. mellékletével összhangban.
III. FEJEZET
ÁLTALÁNOS RENDELKEZÉSEK
5. cikk
Adatok továbbítása és hozzáférés az adatokhoz
(1) A tagállamoknak az 1-4. cikkekben hivatkozott adatokat a Halászati Adatcsererendszeren (vagy bármely más, a Bizottság határozata által létrehozott jövőbeli adatrendszeren) keresztül kell közölniük a Bizottsággal.
(2) A Bizottságnak a hajók aktualizált jegyzékeivel kapcsolatos adatokat a Halászati Adatcsererendszeren (vagy bármely más, a Bizottság határozata által létrehozott jövőbeli adatrendszeren) keresztül kell hozzáférhetővé tennie.
(3) Az 1. cikkben hivatkozott hajók jegyzékét és a 2. cikkben hivatkozott halászati erőkifejtés számára szolgáló Halászati Adatcsererendszert a Bizottságnak legkésőbb 2005. július 1-jéig kell elfogadnia.
Addig az időpontig az 1. és 2. cikkben hivatkozott adatokat a tagállamoknak a megfelelő postafiókcímre elküldött táblázatban kell közölniük a Bizottsággal, amelyről a Bizottságnak tájékoztatnia kell a tagállamokat.
6. cikk
Hatályon kívül helyezés
(1) A 2092/98/EK rendelet hatályát veszti.
(2) A hatályát vesztett rendeletre történő hivatkozásokat erre a rendeletre történő hivatkozásként kell értelmezni.
7. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 9-én.